Diari Oficial de la Generalitat Valenciana


Sumari del DOGV 6406, del 26-11-2010 (2010/12378)

ORDE 15/2010, de 18 de novembre, de la Conselleria de Justícia i Administracions Públiques, per la qual es convoquen ajudes econòmiques per a l'extensió de la banda ampla en la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6406

Data del DOGV
:   26-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12598


Data del document
:   18-11-2010

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 15/2010, de 18 de novembre, de la Conselleria de Justícia i Administracions Públiques, per la qual es convoquen ajudes econòmiques per a l'extensió de la banda ampla en la Comunitat Valenciana. [2010/12021]
Les Tecnologies de la Informació i la Comunicació (TIC), que constituïxen la base tecnològica de l'anomenada «societat de la informació i del coneixement», estan ja plenament integrades en les diverses activitats socials i econòmiques. Una integració que en el vessant social està canviant la manera en què les persones, les empreses i les administracions es relacionen entre si i que, en el vessant econòmic, constituïxen, junt amb la R+D+I i la inversió en capital humà, una part de l'anomenada «economia del coneixement», actualment considerada com a important motor del creixement econòmic i de l'ocupació a llarg termini.
L'accés a les infraestructures i xarxes de telecomunicacions de banda ampla és clau per a l'adopció, el desenrotllament i la utilització intensiva de les TIC en l'economia, en l'administració i en la societat, i té una gran importància estratègica, donada la seua capacitat d'accelerar la contribució de les TIC al creixement i la innovació en tots els sectors de l'economia i a la cohesió social i territorial.
Esta importància ha sigut arreplegada per la mateixa Comissió Europea que, en la seua Comunicació al Consell Europeu, de data 26 de novembre de 2008 «Un Pla Europeu de Recuperació Econòmica»- COM(2008) 800 final, inclou, entre altres, i com a intervenció prioritària, la consecució d'una «Internet d'alta velocitat per a tots», dins de la línia d'acció d'infraestructura i energia.
D'altra banda, els beneficis econòmics i socials de la banda ampla són tals que el fet de no disposar-ne genera un greu desequilibri entre aquelles persones i àrees geogràfiques que tenen accés als servicis de banda ampla i les que no en tenen (el que es diu bretxa digital). Encara que són diverses les raons d'este desequilibri, la més important és la falta d'infraestructures de banda ampla. L'experiència dels últims anys demostra, a més, que esta bretxa inclús s'engrandix amb la innovació tecnològica, amb l'aparició de xarxes de nova generació (NGA).
Esta orde és conseqüència del Pla d'Acció per al Foment de la Banda Ampla en la Comunitat Valenciana 2010-2013, aprovat pel Govern Valencià en la seua reunió del 12 de novembre de 2010, que arreplega la voluntat del Consell de dissenyar i executar les polítiques i les actuacions necessàries en matèria d'infraestructures i xarxes de telecomunicacions en banda ampla que garantisquen la cohesió social i la vertebració territorial, la integració de tots els ciutadans en la societat de la informació, i la consecució d'un model de desenrotllament econòmic que garantisca una ocupació estable i de qualitat.
L'orde i les actuacions que preveu s'inscriuen així mateix en el Pla d'Innovació i Modernització de l'administració Pública Valenciana (Governança 2013), aprovat pel Govern Valencià en la seua reunió del 5 de febrero de 2010, que garantix que tots els ciutadans puguen relacionar-se i comunicar-se amb l'administració autonòmica amb la màxima qualitat, immediatesa i seguretat, atributs propis de les comunicacions en banda ampla.
L'objecte d'esta orde és també perfectament recognoscible i integrable en els perseguits pel Programa Operatiu de la Comunitat Valenciana (FEDER 2007-2013).
Finalment, amb l'orde es complix el que preveu l'Addenda al Conveni Marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenrotllament del Programa d'Infraestructures de Telecomunicacions en l'àmbit del Pla Avança, publicada en el Diari Oficial de la Comunitat Valenciana, de fecha 22 de diciembre de 2008, i que s'orienta a garantir l'existència d'una infraestructura de banda ampla en la Comunitat Valenciana.
Les actuacions previstes en esta orde poden ser considerades com a ajudes d'Estat, per la qual cosa les seues bases s'han dissenyat ajustant-se al contingut de les directrius comunitàries per a l'aplicació de les normes sobre ajudes estatals al desplegament ràpid de xarxes de banda ampla (2009/C 235/04). Així mateix, s'ha demanat informe de la Comissió del Mercat de les Telecomunicacions, d'acord amb la disposició addicional primera de la Circular 1/2010 de l'esmentada Comissió, prèviament a la seua notificació a la Comissió Europea de conformitat amb el que disposen els articles 107 i 108 del Tractat de Funcionament de la Unió Europea. En conseqüència, estes ajudes no seran abonades fins a l'autorització prèvia de la Comissió Europea
L'orde arreplega els principis en què es recolza l'estratègia de concessió de les ajudes: equilibri i cohesió territorial, preeminència de la iniciativa privada, transparència, igualtat i no-discriminació, neutralitat tecnològica, licitació oberta, accés majorista, no consolidació de posició dominant de cap operador, difusió dels resultats i utilització d'infraestructures existents. Així mateix, es dedica una atenció preferent a la delimitació de les zones d'actuació, les zones blanques, tal com es definixen en les directrius comunitàries anteriorment esmentades.
D'altra banda, donada la incessant innovació tecnològica i els nous servicis que apareixen en el mercat, cada vegada més exigents en l'ample de banda necessari, la bretxa digital és una situació recurrent, és a dir, que, resolta en un determinat moment, pot tornar a aparéixer després d'un interval de temps. Per això, es desitja que l'efecte benèfic dels recursos públics no s'esgote ràpidament i siga el més durador possible, de manera que les prestacions de les infraestructures finançades no resulten superades a mitjà termini.
Per això, l'orde definix unes ambicioses prestacions mínimes, sent especialment valorades les propostes d'infraestructures de telecomunicacions que oferisquen ja en l'actualitat les més elevades prestacions així com un alt grau d'escalabilitat per a fer-ne possible l'adaptació a les perspectives d'evolució de les necessitats dels usuaris.
Així doncs, en virtut de tot allò que s'ha exposat, d'acord amb el que establix la Llei 38/2003, de 17 de novembre, General de Subvencions, i fent ús de les facultats que m'atorga l'article 28 de la Llei 5/1983, de 30 de desembre, del Consell -en la seua redacció donada per la Llei 12/2007, de 20 de març, de la Generalitat, de modificació de la Llei 5/1983, de 30 de desembre, de Govern Valencià-, després del sotmetiment previ a informació pública de la delimitació de les zones geogràfiques objecte de l'actuació, publicada en el Diari Oficial de la Comunitat Valenciana de 16 de setembre de 2010), i a proposta de la Direcció General de Modernització,
ORDENE
Primer
Es convoquen ajudes econòmiques destinades a fomentar les infraestructures i servicis de comunicacions electròniques de banda ampla en la Comunitat Valenciana i s'aproven les bases per les quals es regix esta convocatòria (annex I), així com els models normalitzats de sol·licitud i documentació necessaris (annexos II, III, IV y V).
Segon
L'import global màxim destinat a estes ajudes serà de 78.077.109 € i s'abonaran amb càrrec als capítols IV i/o VII del programa 43.72.32.104.94, o el seu equivalent dels pressupostos de la Generalitat dels exercicis 2011, 2012 i 2013. Estos pagaments quedaran condicionats a l'existència de crèdit adequat i suficient en els esmentats pressupostos, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
Les ajudes podran ser susceptibles de cofinançament amb el Fons Europeu de Desenrotllament Regional (FEDER), i en este cas els adjudicataris de les ajudes hauran de complir les normes de publicitat establides a este efecte.
DISPOSICIONS ADDICIONALS
Primera
Les actuacions incloses en esta orde s'inscriuen en les línies 1 «Foment de la banda ampla en zones insuficientment cobertes» i línia 2 «Foment de les xarxes de banda ampla de nova generació» del Pla d'Acció per al Foment de la Banda Ampla en la Comunitat Valenciana 2010-2013, i en l'Addenda Infraestructures del Pla Avança, firmada entre la Generalitat i el Ministeri d'Indústria, Turisme i Comerç. Així mateix, les actuacions s'inscriuen en l'Eix 1, tema prioritari 13, actuació 2, «Les Tecnologies de la Informació i les Comunicacions per a la cohesió social i la vertebració territorial» del Programa Operatiu de la Comunitat Valenciana 2007-2013 (FEDER).
Segona
Les ajudes que es concedisquen en esta convocatòria no seran abonades fins al moment que la Comissió Europea les autoritze o que puguen considerar-se autoritzades per l'absència de decisió de la Comissió, de conformitat amb el que preveu l'apartat 6 de l'article 4 del Reglament (CE) del Consell núm. 659/1999 o en la norma que el substituïsca, i del Decret 147/2007, de 7 de setembre, del Consell.
Tercera
De conformitat amb el que establix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants arreplegades en el transcurs d'este procediment de concurrència competitiva, seran inclosos en un fitxer automatitzat titularitat de la Direcció General de Modernització, amb domicili en el carrer Colom, 66, CP 46037 València (Espanya), i la finalitat del qual serà resoldre la concessió de les ajudes dirigides a fomentar la banda ampla en la Comunitat Valenciana.
DISPOSICIONS FINALS
Primera
S'autoritza el director general de Modernització a dictar totes instruccions que siguen necessàries per al desenrotllament d'esta orde.
Segona
Esta orde entrarà en vigor l'endemà de ser publicada en el Diari Oficial de la Comunitat Valenciana.
Tercera
Contra esta resolució, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua notificació, de conformitat amb el que establix l'article 109.a) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), i en els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa o el recurs potestatiu de reposició davant del mateix òrgan que el va dictar en el termini d'un mes de conformitat amb el que establix l'article 116 i següent de la LRJPAC.
València, 18 de novembre de 2010
La consellera de Justícia i Administracions Públiques,
PAULA SÁNCHEZ DE LEÓN GUARDIOLA
ANNEX I
Bases de la convocatòria
Article 1. Objecte
1. És objecte d'esta orde realitzar la convocatòria d'ajudes econòmiques per a fomentar les infraestructures i servicis de comunicacions electròniques de banda ampla en les zones de la Comunitat Valenciana insuficientment cobertes.
2. Les ajudes estan dirigides a:
A) Reduir la bretxa digital entre els entorns rurals i aïllats, més desfavorits quant a l'accés als servicis de telecomunicacions de banda ampla, i l'urbà de la Comunitat Valenciana, per mitjà d'actuacions dirigides a promoure l'oferta de servicis de comunicacions electròniques en banda ampla als usuaris finals de les zones rurals i aïllades, en condicions tècniques i econòmiques semblants a les que s'oferixen en les zones urbanes.
B) Impulsar el desenrotllament de la banda ampla de molt alta velocitat.
Article 2. Tipus de projectes objecte d'ajuda
1. Cada projecte susceptible d'obtindre ajuda estarà enquadrat en una de les línies d'actuació que es descriuen a continuació:
Línia A: Extensió dels servicis de comunicacions electròniques de banda ampla.
Es tracta d'estendre els servicis de comunicacions electròniques de banda ampla als usuaris finals de les zones o àrees geogràfiques, principalment rurals i aïllades, en què actualment no hi ha infraestructures per a proporcionar estos servicis a preus assequibles, ni plans per al seu desplegament en els pròxims tres anys per part de cap operador, és a dir, zones blanques de banda ampla tradicional, tal com es definixen en les directrius comunitàries per a l'aplicació de les normes sobre ajudes estatals al desplegament ràpid de xarxes de banda ampla (2009/C 235/04). A este efecte, s'ha considerat com a velocitat límit per a la delimitació d'estes zones la d'1 Mbps (en el sentit xarxa-usuari).
Les zones d'actuació de cada projecte es correspondran amb una, diverses o totes les entitats de població de les avantdites zones blanques pertanyents a una mateixa provincia de la Comunitat Valenciana que no tinguen una població censada superior als 20.000 hab. i, dins de les dites entitats, a la part sense cobertura, fins a arribar a la pràctica totalitat de les vivendes i locals comercials o industrials de la zona, amb les característiques següents:
I. Prestacions del servici a l'usuari final:
- Velocitat nominal xarxa-usuari: = 3 Mbps (preferiblement 6 Mbps).
- Velocitat nominal usuari-xarxa: = 300 Kbps.
- Taxa de disponibilitat d'accés: = 99%
- Factor d'agregació: aquella que tenint en compte l'eficàcia estadística aplicable resulte en una qualitat de servici semblant al de l'oferta majoritària d'accés a banda ampla existent a Espanya.
II. Preus màxims a l'usuari final:
- Quota d'alta: la corresponent segons la proposta comercial de l'operador en les zones urbanes per al mateix tipus d'accés, vigent en el moment de la contractació.
- Quota mensual: la corresponent segons la proposta comercial de l'operador en les zones urbanes per al mateix tipus d'accés, vigent en el moment de la contractació.
III. Acord de Nivell de Servicis (SLA). Els projectes hauran d'incloure una proposta d'Acord de Nivell de Servici tipus que definisca la qualitat de les prestacions que l'operador garantix als usuaris finals dels servicis.
En la secció de la Direcció General de Modernització del portal web de la Conselleria de Justícia i Administracions Públiques () es facilita la relació de les entitats de població que complixen, totalment o parcialment, els dits requisits, amb indicació del percentatge de població actualment coberta. Les actuacions objecte d'ajuda es correspondran amb les dirigides a la part de població sense cobertura.
A més d'estes entitats de població, els sol·licitants podran proposar-ne unes altres en les quals puguen acreditar el compliment dels requisits anteriors i, per tant, puguen ser considerades com a zones blanques.
Els projectes poden tindre caràcter plurianual, sent el termini màxim d'execució el 31 de desembre de 2013.
Línia B: Impuls al desenrotllament de banda ampla de molt alta velocitat.
Esta actuació està orientada a accelerar la introducció i desenrotllament de noves infraestructures de banda ampla de molt alta velocitat (velocitat xarxa-usuari = 50 Mbps), denominades xarxes de nova generació (xarxes NGA).
L'àmbit territorial de cada un d'estos projectes serà triat entre les zones en què no existisquen estes infraestructures, ni se'n preveja cap desplegament per part de cap operador en els pròxims tres anys, és a dir, les denominades zones blanques NGA en les directrius comunitàries per a l'aplicació de les normes sobre ajudes estatals al desplegament ràpid de xarxes de banda ampla (2009/C 235/04), ni competència en infraestructures (xarxes xDSL i xarxes de cable) i on es constate, a més, la insuficiència dels servicis existents per a satisfer les necessitats dels usuaris empresarials o privats.
En la secció de la Direcció General de Modernització del portal web de la Conselleria de Justícia i Administracions Públiques (http://www.cjap.gva.es/portal/web/dgmod/dgmod) es facilita la relació de municipis en què ja hi ha infraestructures de xarxes de nova generació o plans per al seu desplegament en els pròxims tres anys o competència en infraestructures (existència de xarxes xDSL i xarxes de cable), les quals tenen en principi la consideració de zones d'actuació excloses. En conseqüència, la resta de les zones de la Comunitat poden considerar-se zones blanques NGA, llevat que el sol·licitant puga acreditar el contrari ja siga en relació amb tot un municipi o amb una part diferenciada d'este.
Les zones d'actuació de cada projecte es correspondran amb una, diverses o totes les entitats de població o entorns de les avantdites zones blanques NGA pertanyents a una mateixa provincia de la Comunitat Valenciana. Els projectes es dirigiran preferentment a entorns empresarials (polígons o parcs industrials) encara que també podran incloure les zones residencials que puguen estar en l'entorn del parc o polígon industrial.
La Generalitat, per mitjà d'esta línia d'ajudes, vol també adquirir el coneixement, tant de la part tècnica de la solució desplegada com de la part relacionada amb l'explotació comercial d'estes tecnologies.
Els projectes poden tindre caràcter plurianual, sent el termini màxim d'execució el 31 de desembre de 2013.
2. En ambdós tipus de projectes s'entendrà que l'operador oferix cobertura en una ubicació quan existisca el compromís de facilitar la connexió inicial en un termini màxim de 60 dies i una indemnització raonable a l'usuari en cas d'incompliment.
3. Les actuacions anteriors es regiran pels principis d'equitat i cohesió territorial, preeminència de la iniciativa privada, lliure competència, coordinació a distints nivells entre les administracions públiques, coordinació amb la situació actual de les infraestructures i servicis disponibles en cada zona, neutralitat tecnològica i gradualitat.
4. Esta orde no prescriu el desplegament d'una solució tecnològica concreta. Són els sol·licitants de les ajudes els que hauran d'expressar i motivar en els projectes la solució tecnològica més adequada per a cada àmbit territorial.
5. Els beneficiaris de les ajudes quedaran obligats a oferir als altres operadors un accés majorista efectiu a les infraestructures subvencionades per un període mínim de set anys. Els preus del dit accés hauran de tindre com a referència els preus majoristes fixats per la Comissió del Mercat de les Telecomunicacions a l'operador amb pes significatiu de mercat, per a servicis semblants. La Comissió del Mercat de les Telecomunicacions, a sol·licitud de tercers operadors interessats, podrà intervindre dictant instruccions per al compliment efectiu de la dita obligació, tenint en compte les condicions de mercat i l'ajuda rebuda.
6. En l'annex III s'establix el contingut de la memòria tècnica i econòmica que els sol·licitants hauran d'aportar para cada un dels projectes.
7. Per a ambdós línies no es fixen pressupostos mínims ni màxims dels projectes que opten a les ajudes regulades per esta orde.
8. L'assignació inicial del crèdit per a cada una de les línies d'actuació és la següent:
a) Línia A. Extensió dels servicis de banda ampla: 02.377.505 €.
b) Línia B. Impuls al desenrotllament de banda ampla de molt alta velocitat: 2.000.000 €.
En el cas que en alguna línia d'actuació no es cobrira la totalitat del crèdit disponible, els excedents seran assignats automàticament a l'altra línia.
Article 3. Règim normatiu de les ajudes
1. Les ajudes s'atorgaran en la modalitat de subvenció a fons perdut
2. El procediment per a la concessió de les ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions, i d'acord amb els principis de publicitat, transparència, igualtat i no-discriminació.
3. En tot allò no previst en estes bases, seran aplicables la Llei d'Hisenda Pública de la Generalitat Valenciana (text refós aprovat pel Decret Legislatiu de 26 de juny de 1991, del Consell de la Generalitat Valenciana); la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; la Llei 38/2003, General de Subvencions, i el seu reglament, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics; la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i la resta de disposicions que siguen aplicables.
4. La presentació de la sol·licitud per a optar a estes ajudes implica la plena acceptació pel sol·licitant de les bases per les quals es regix esta convocatòria.
Article 4. Intensitat màxima d'ajuda. Compatibilitat de les ajudes
1. S'entén per intensitat d'ajuda el seu import brut, expressat en percentatge dels costos subvencionables del projecte. Totes les xifres emprades s'entendran abans de deduccions fiscals o d'un altre tipus.
2. La intensitat màxima de les ajudes previstes en esta orde no podrà superar el 50% del cost de tots els conceptes subvencionables ni les previsions de dèficit comercial del projecte a llarg termini en absència de subvencions.
3. L'import de l'ajuda per a cada projecte serà fixat en el procés d'avaluació de les sol·licituds. En tot cas, este import serà menor o igual al límit d'intensitat d'ajuda fixat en l'apartat anterior. Per a evitar una sobrecompensació posterior, les resolucions d'atorgament de les ajudes inclouran una clàusula de revisió de l'import de l'ajuda que preveja la devolució de la part causant d'eixa sobrecompensació, en funció del tipus de projecte i de les incerteses de previsió de la demanda.
4. Les ajudes atorgades a l'empara d'esta orde no són compatibles amb altres ajudes, ingressos o recursos que s'atorguen per a la mateixa finalitat, procedents de qualssevol administracions públiques o ens públics o privats, nacionals, de la Unió Europea o d'altres organismes internacionals.
Article 5. Àmbit objectiu. Elements i actuacions subvencionables
Relacionats i que es realitzen des de la presentació de la sol·licitud fins a la finalització del projecte.
2. Són subvencionables els següents elements i actuacions associats exclusivament al projecte:
a) Gastos de personal.
b) Subministrament i instal·lació d'aparells i equips.
c) Subcontractacions per a la realització de treballs objecte de l'ajuda.
d) Material fungible permanentment destinat al projecte.
e) Gastos de promoció i difusió.
f) Infraestructures i obra civil.
3. El gasto derivat de l'elaboració de l'informe d'auditor mencionat en l'article 18 d'esta orde, tindrà la consideració de gasto finançable fins al límit de l'u per cent del pressupost finançable, sense excedir els 6.000 euros per projecte.
4. En el cas de subcontractacions, quan el cost subvencionable de l'actuació que es pretén subcontractar supere les quanties següents:
- 12.000 €, per al subministrament de béns d'equip o prestació de servicis per empreses de consultoria o assistència tècnica, o
- 30.000 €, en el supòsit de cost per execució d'obra,
el beneficiari haurà de sol·licitar, amb caràcter previ a la contracció del compromís de subcontractació, un mínim de tres ofertes d'altres tants proveïdors, llevat que per les especials característiques dels gastos subvencionables no existisca en el mercat suficient nombre d'empreses o entitats que subministren o presten els béns o servicis que se subcontracten.
L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia. S'haurà de justificar-se expressament en una memòria l'elecció quan no recaiga en la proposta econòmica més avantatjosa.
Tot això sense perjuí del que establix l'art. 17 de la Llei 30/2007, de 30 d'octubre, de Contractes del Sector Públic quan els contractes subcontractats ho siguen de regulació harmonitzada.
5. En cap cas es consideraran gastos finançables els impostos indirectes quan siguen susceptibles de recuperació o compensació ni els impostos personals sobre la renda.
6. Tampoc seran elegibles, en cap cas, les inversions i gastos que s'hagueren compromés o realitzat amb anterioritat a la presentació de la sol·licitud de l'ajuda.
Article 6. Àmbit subjectiu. Beneficiaris de les ajudes
1. Podran ser beneficiaris les persones físiques o jurídiques que tinguen la condició d'operador habilitat per a la prestació dels servicis d'accés a la xarxa, telefonia i accés a Internet a Espanya, d'acord amb el que establixen els articles 6 i 7 de la Llei 32/2003, de 3 de novembre, General de Telecomunicacions.
2. Podran ser també beneficiaris les persones físiques o jurídiques que manifesten de forma inequívoca el seu compromís d'adquirir l'anterior condició d'operador habilitat en el moment que hagen de prestar els servicis de comunicacions electròniques en els projectes de què hagen resultat beneficiaris.
Article 7. Requisits i obligacions dels beneficiaris
1. Els beneficiaris no podran trobar-se sotmesos a cap de les circumstàncies que prohibixen l'obtenció de tal condició, arreplegades en l'article 13 de la Llei 38/2003, de 17 de novembre, General de Subvencions.
2. Així mateix, no podran ser beneficiaris de les ajudes convocades en esta orde els sol·licitants que no es troben al corrent de les seues obligacions tributàries i amb la Seguretat Social.
3. No podran ser beneficiàries les empreses que es troben subjectes a una orde de recuperació pendent després d'una decisió prèvia de la Comissió Europea que haja declarat una ajuda al beneficiari il·legal i incompatible amb el mercat comú.
4. Els beneficiaris hauran de complir les obligacions arreplegades en l'article 14 de la Llei 38/2003, de 17 de novembre, General de Subvencions, així com les instruccions específiques que, en aplicació i compliment d'estes bases, comunique la Conselleria de Justícia i Administracions Públiques en matèria d'execució, seguiment, pagament de les ajudes, informació i publicitat, justificació i control del gasto.
5. El òrgan instructor de les ajudes podrà requerir en qualsevol moment del procediment quanta informació addicional estime necessària per a l'acreditació del compliment dels requisits necessaris per a adquirir la condició de beneficiari, establits en l'article 13 de la Llei 38/2003, de 17 de novembre, General de Subvencions i en les bases que s'aproven per la present orde.
6. La resolució de concessió notificarà als beneficiaris l'obligació del compliment de la normativa sobre els fons que puguen cofinançar les ajudes convocades per esta orde. Com a referència per al compliment de les obligacions d'informació i comunicació indicades, es podrà acudir a la guia pràctica de comunicació relacionada amb els fons estructurals 2007-2013 de la Unió Europea, disponible en la pàgina web de la Conselleria d'Economia.
7. Les empreses que opten a les ajudes hauran d'acreditar la solvència econòmica i financera, així com la solvència tècnica o professional, en els termes que s'arrepleguen en l'article 10.4.h d'estes bases.
8. Esta acreditació, podrà realitzar-se per mitjà de qualsevol de les formes que s'establixen en el Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per la Generalitat i el seu sector públic.
Article 8. Modalitats de participació: Subcontractació
1. El cost de la subcontractació d'una part d'un projecte no podrà superar el 50 per cent del cost total d'este.
2. S'entén que un beneficiari subcontracta quan concerta amb tercers l'execució total o parcial de l'activitat que constituïx l'objecte de l'ajuda, segons s'indica en l'article 29 de la Llei 38/2003, de 17 de novembre, General de Subvencions. Queda fora d'este concepte la contractació d'aquells gastos en què haja d'incórrer el beneficiari per a la realització per si mateix de l'activitat finançada.
3. No podrà realitzar-se la subcontractació amb persones o entitats en les quals concórreguen algunes de les circumstàncies detallades en l'article 29.7 de la referida Llei General de Subvencions.
4. Quan la subcontractació excedisca del 20 per cent de l'import de l'ajuda i el dit import siga superior a 60.000 euros, haurà de subscriure's un contracte per escrit entre les parts i la seua formalització haurà de ser autoritzada prèviament per l'òrgan concedent de l'ajuda. En absència d'autorització expressa, s'entendrà autoritzada la formalització del contracte per l'òrgan concedent de l'ajuda, quan es publique la resolució de la concessió.
Article 9. Òrgans competents per a la instrucció i la resolució
1. L'òrgan competent per a instruir serà el director general de Modernització de la Conselleria de Justícia i Administracions Públiques. Així mateix, serà l'òrgan encarregat del seguiment de les ajudes, a l'efecte del que preveu l'article 88.3 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.
2. L'òrgan competent per a resoldre serà la consellera de Justícia i Administracions Públiques o òrgan directiu en qui delegue.
Article 10. Termini de presentació de sol·licituds. Documentació
1. El termini de presentació de sol·licituds serà de 20 dies naturals comptats des de l'endemà de la publicació d'esta orde en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. Els sol·licitants no estaran obligats a presentar els documents que ja estiguen en poder de la Generalitat Valenciana, de conformitat amb el que preveu l'article 35.f) de la LRJPAC. Caldrà indicar en el formulari de sol·licitud el número d'expedient que els va ser comunicat en aquella ocasió, sempre que no hagen transcorregut més de cinc anys des de la finalització del procediment que corresponga. En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o, si no n'hi ha, l'acreditació per altres mitjans dels requisits a què es referix el document, amb anterioritat a la formulació de la proposta de resolució.
3. La sol·licitud haurà de formalitzar-se segons el model de sol·licitud inclòs en l'annex II.
4. D'acord amb l'article 5 del Decret 165/2010 relatiu a la supressió d'aportar determinats documents, s'adjuntarà a la sol·licitud la documentació següent:
a) La memòria tècnica i econòmica del projecte, segons model indicat en l'annex III.
b) Fitxa de manteniment de tercers, segons el formulari que figura en l'annex II.
c) Còpia compulsada del CIF de l'entitat sol·licitant, així com del poder de representació suficient o document equivalent segons les prescripcions legals, de la persona que firme la sol·licitud.
d) El correu electrònic, compte declarat per l'empresa sol·licitant. Serà el mètode preferent de contacte entre l'òrgan instructor de les ajudes i l'entitat sol·licitant, per la qual cosa esta es comprometrà a mantindre actualitzada la dita adreça de contacte.
e) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
A este respecte, en el model de sol·licitud ese farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.
Si dóna esta autorització, el sol·licitant haurà d'aportar llavors els certificats següents:
- Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social, acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat de les direccions territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.
f) L'acreditació que el sol·licitant reunix la condició d'operador habilitat per a la prestació dels servicis d'accés a la xarxa, telefonia i accés a Internet a Espanya, per mitjà d'aportació del certificat d'estar inscrit en el Registre d'Operadors de la Comissió del Mercat de les Telecomunicacions, o bé indicant nom, servici i data de resolució que figura en el dit registre, per a la seua comprovació per l'òrgan instructor.
g) Si és el cas, declaració jurada del sol·licitant (de conformitat amb l'art. 71bis de la Llei 30/92 LRJAC), per la qual es compromet a adquirir la condició d'operador habilitat per a la prestació dels servicis d'accés a la xarxa, telefonia i accés a Internet a Espanya, en el moment que haja d'iniciar la prestació del servici.
h) La informació o els documents que permeten acreditar la solvència tècnica i l'econòmica i financera del sol·licitant.
-Per a la solvència tècnica:
· Relació dels projectes executats en els últims tres anys i la part d'estos que es puga considerar associada al desplegament de xarxes i infraestructures de telecomunicacions de banda ampla, amb indicació de les seues dates, imports i destinataris públics o privats, a la qual s'incorporaran els corresponents certificats sobre esto.
· Relació del personal tècnic responsable de l'execució del projecte. A esta relació s'adjuntaran els currículums, l'organigrama i les funcions assignades a cada membre de l'equip.
Es considerarà acreditada la solvència tècnica quan s'hagen realitzat prèviament projectes de característiques semblants o superiors en els últims tres anys, i es dispose de personal suficient, en capacitació i nombre, per a la realització del projecte.
- Per a la solvència econòmica i financera:
· Declaració apropiada d'una entitat o institució financera on conste que el sol·licitant té solvència econòmica suficient per a afrontar l'execució del projecte, amb indicació del seu pressupost estimat.
· Declaració relativa al volum de les inversions realitzades en els tres últims anys.
Es considerarà acreditada la solvència econòmica quan el cost total del projecte per al qual sol·licita l'ajuda siga menor que la mitat del volum mitjà anual de les inversions realitzades en els últims tres anys.
5. Les sol·licituds de subvenció junt amb la documentació requerida hauran de presentar-se, preferentment, en els registres següents:
a) Registre General de la Conselleria de Justícia i Administracions Públiques (c/ Sant Calze, 2; C.P.: 46942, València).
b) Registre de la Direcció Territorial de Justícia i Administracions Públiques - Alacant (Rambla Méndez Núñez, 41 - Torre de la Generalitat -; CP: 03953, Alacant).
c) Registre de la Direcció Territorial de Justícia i Administracions Públiques - Castelló (c/ Major, 76 - Casa dels Caragols -; CP: 12955, Castelló de la Plana).
6. La preferència prevista en l'apartat anterior no obsta el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la virtut del qual les sol·licituds, escrits i comunicacions que els ciutadans i ciutadanes dirigisquen als òrgans de les administracions públiques podran presentar-se en els registres següents:
a) En els registres de qualsevol òrgan administratiu, que pertanga a l'administració general de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en este últim cas, s'haguera subscrit el conveni oportú.
b) En les oficines de Correus, en la forma que reglamentàriament s'establisca.
c) En les representacions diplomàtiques o oficines consulars d'Espanya en l'estranger.
d) En qualsevol altre que establisquen les disposicions vigents.
7. Així mateix, la documentació referenciada en l'apartat anterior podrà presentar-se en qualsevol de les oficines PROP que figuren enumerades en l'annex V.
8. Si la sol·licitud no fóra presentada en els registre indicats en l'apartat 5, es recomana al sol·licitant remetre per fax còpia de la sol·licitud a l'òrgan gestor de la convocatòria (Direcció General de Modernització núm.: 067486318), i indicar el número i la data d'entrada al registre, i l'òrgan on s'ha presentat la sol·licitud.
9. Els que així ho desitgen, podran realitzar la presentació de la sol·licitud en forma telemàtica, i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent.
Per a poder accedir a este sistema telemàtic, l'empresa sol·licitant haurà de disposar del certificat de firma electrònica d'entitat emés per l'ACCV . En el cas que el sol·licitant siga una persona física, serà necessari el certificat de firma electrònica de ciutadà, emés per l'ACCV .
10. Si la documentació aportada no reunira els requisits i documents exigits, es requerirà l'interessat perquè, en el termini de 10 dies hàbils des de l'endemà de la recepció del requeriment, esmene la falta o adjunte els documents preceptius, amb advertència que, si no ho fera, se'l tindrà per desistit de la seua sol·licitud, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
11. Així mateix, l'òrgan instructor podrà requerir a l'entitat sol·licitant tota la documentació i/o informació addicional relacionada que considere necessària per a l'adequada comprensió i avaluació del projecte o actuació.
12. A través de la seu electrònica del portal de la Generalitat , en l'apartat zona personalitzada, es podran consultar els documents presentats i l'estat de tramitació de l'expedient. Així mateix, la presentació de la sol·licitud amb firma electrònica comportarà l'acceptació per a rebre totes les comunicacions i notificacions que es realitzen al llarg de la tramitació de l'expedient electrònic a través de la dita seu electrònica.
13. La publicació en la indicada seu electrònica de la Conselleria de Justícia i Administracions Públiques produirà tots els efectes de la notificació practicada, segons el que disposa l'art. 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els procediments de concurrència competitiva. Des d'esta adreça d'Internet, els interessats després d'identificar-se electrònicament de forma segura, podran consultar les pròpies resolucions.
14. Així mateix, la presentació de la sol·licitud de subvenció implicarà l'acceptació de la inclusió del sol·licitant, si és el cas, en la llista de beneficiaris que es publicarà electrònicament, o per altres mitjans, amb el nom dels projectes i la quantitat de fons públics assignats a estos.
Article 11. Instrucció
1. Rebudes les sol·licituds, l'òrgan instructor les valorarà, segons els criteris establits en l'article 12. Es podran realitzar d'ofici totes les actuacions que considere necessàries per a la comprovació de les dades en virtut de les quals s'ha de pronunciar la resolució.
2. En qualsevol fase de la tramitació de l'expedient, a la vista de la documentació que es troba en poder d'este i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú, així com efectuar les comprovacions necessàries sobre l'exactitud de tot això.
3. Amb caràcter general, els tràmits que hagen de ser omplits pels interessats en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Avaluació: òrgans i criteris d'avaluació.
1. A fi d'avaluar cada sol·licitud, es crearà una comissió de valoració integrada pels membres següents:
a) President: el director general de Modernització.
b) Vocals:
- El cap d'Àrea de Telecomunicacions i Societat de la Informació.
- La cap de Servici d'Estudis, Projectes i Planificació de les Telecomunicacions.
c) Secretari: un funcionari de la Direcció General de Modernització, nomenat pel seu titular, amb veu i vot.
2. La comissió avaluadora adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Només s'avaluaran els projectes que complisquen amb els següents criteris previs d'elegibilitat:
a) El sol·licitant acredita reunir la condició d'operador o el seu compromís d'adquirir esta condició, així com la solvència tècnica i econòmica necessària per al desenrotllament del projecte.
b) El projecte s'adequa als objectius de la convocatòria.
4. La valoració tecnicoeconòmica es realitzarà basant-se en els criteris següents:
CRITERI PUNTUACIÓ
A. Ajuda per usuari beneficiat 20
B. Qualitat en la definició del projecte
i adequació d'este 15
C. Característiques del servici als usuaris finals 15
D. Viabilitat economicofinancera 15
E. Pla d'implantació i explotació 10
F. Característiques de l'accés majorista oferit 10
G. Impacte econòmic i social 10
H. Pla de comunicació i estímul de la demanda 5
TOTAL 100
A continuació es detallen cada un dels criteris anteriors:
A. Ajuda per usuari beneficiat.
Es valorarà la menor ajuda sol·licitada per usuari final i entitats beneficiats amb la realització del projecte, ponderat per les prestacions dels servicis oferits i les entitats beneficiades. A estos efectes es comptabilitzaran com a usuaris finals beneficiats:
- Línia A: els habitants censats i els treballadors o empleats de les empreses/institucions a les quals se'ls proporcione cobertura.
- Línia B: les empreses/institucions i els treballadors dels polígons/parcs industrials i, si és el cas, als habitants censats als quals es proporcione cobertura.
B. Qualitat en la definició del projecte i la seua adequació.
Es valoraran els aspectes següents:
a) Delimitació geogràfica i anàlisi de la situació. Es valorarà la claredat de la delimitació geogràfica de la zona d'actuació i de l'anàlisi de situació en relació amb la seua caracterització econòmica i la prestació de servicis de banda ampla en esta.
b) Adequació de la solució triada. Es valorarà l'adequació de la solució tecnològica i la seua escalabilitat o facilitat d'ampliació per a possibilitar-ne l'adaptació a les perspectives d'evolució de les necessitats dels usuaris.
c) Aprofitament d'infraestructures existents. Es valorarà el major grau d'aprofitament de les infraestructures existents.
C. Característiques del servici a usuaris finals.
Es valoraran els aspectes següents:
a) L'increment de la cobertura que s'obté amb l'execució del projecte, en termes d'usuaris residencials i no residencials.
b) Els següents paràmetres del servici o servicis oferits:
- Velocitat nominal xarxa-usuari.
- Velocitat mitjana xarxa-usuari.
- Velocitat nominal usuari-xarxa.
- Factor d'agregació.
- Taxa de disponibilitat.
- Temps mitjà de subministrament de la connexió inicial en les zones cobertes.
- Temps mitjà de reparació d'avaries.
c) El menor preu del servici, particularment el de l'oferta més econòmica.
D. Viabilitat economicofinancera.
Es valorarà la qualitat i adequació del pla de negoci.
E. Pla d'implantació i explotació.
Es valorarà la qualitat i adequació del pla per a la implantació i explotació del projecte.
F. Característiques de l'accés majorista oferit.
Es valorarà la concreció, amplitud, qualitat, preu i difusió del servici majorista oferit.
G. Impacte econòmic i social.
Es valorarà la major incidència sobre el desenrotllament econòmic de la zona i la seua contribució al desenrotllament social dels seus habitants en funció de la inversió prevista.
H. Pla de comunicació i estímul de la demanda.
Es valorarà el pla per a difondre el projecte i fomentar la demanda en les zones d'actuació.
5. La puntuació total de l'avaluació estarà compresa en el rang de 0 a 100 punts. En cap cas es concediran ajudes a aquells projectes la puntuació global dels quals no supere els 50 punts o el 25 per cent de la màxima puntuació associada a cada criteri.
6. En els casos de projectes amb la mateixa puntuació, i a l'efecte de resoldre l'empat, es tindrà en compte la puntuació obtinguda per a cada criteri, seguint l'orde en què figuren en l'article 12.4, fins que es produïsca el desempat. En cas d'haver esgotat els criteris i mantindre's l'empat, tindrà preferència la sol·licitud que s'haja presentat abans.
7. Una entitat o un conjunt d'entitats de població no poden estar incloses en més d'un projecte que resulte beneficiari. Per això, el finançament de les accions en la zona comuna a diversos projectes s'inclourà només en el millor valorat d'estos.
8. En els projectes de la línia B, si és possible pel nombre de projectes presentats, es procurarà un adequat repartiment entre les diverses provincies de la Comunitat.
9. La Comissió d'Avaluació traslladarà a l'òrgan instructor els resultats de les avaluacions, l'informe de l'avaluació final i la proposta d'estimació o desestimació de les sol·licituds de finançament de projectes.
Article 13. Proposta de resolució
1. L'òrgan instructor, a la vista de l'informe de la Comissió d'Avaluació, formularà la proposta de resolució provisional, degudament motivada, que es notificarà als interessats, i es concedirà un termini de 10 dies per a presentar al·legacions.
2. Es prescindirà del tràmit d'audiència, no sent necessària la notificació de la proposta de resolució provisional, quan no figuren en el procediment ni siguen tinguts en compte altres fets i altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva.
3. Examinades les al·legacions adduïdes si és el cas pels interessats, es formularà la proposta de resolució definitiva, que haurà d'incloure com a mínim:
a) La identitat del sol·licitant per al qual es proposa la concessió de l'ajuda.
b) Projecte per al qual es proposa l'ajuda.
b) La quantia d'ajuda que es proposa concedir.
d) El resultat de l'avaluació i els criteris de valoració seguits per a efectuar-la.
Article 14. Resolució definitiva i notificació
1. Elevada la corresponent proposta de resolució definitiva, l'òrgan competent dictarà la resolució estimatòria o desestimatòria de concessió de les ajudes sol·licitades. La resolució, a més de contindre la relació de sol·licitants a qui es concedix l'ajuda farà constar, si és el cas, de manera expressa, la desestimació o la no-concessió per desistiment, renúncia o impossibilitat material reconeguda, de la resta de les sol·licituds. Esta resolució posarà fi a la via administrativa.
2. La resolució vindrà degudament motivada, per a la qual cosa inclourà les referències a esta orde, així com als informes de l'òrgan instructor i de la Comissió d'Avaluació. En el cas de les sol·licituds estimades s'assenyalarà també el compliment dels requisits exigits en esta orde. En el cas de les sol·licituds desestimades s'indicarà el motiu de desestimació.
3. El termini màxim per a tramitar, resoldre i notificar les sol·licituds sobre les ajudes arreplegades en esta orde serà d'un mes comptat a partir de la data en què s'hagueren fet públics els crèdits per al finançament de les ajudes. Una vegada transcorregut el dit termini sense haver-se notificat la resolució, els interessats estaran legitimats per a entendre desestimades les seues sol·licituds.
4. En la resolució estimatòria de concessió de les ajudes es farà constar:
a) Identitat dels beneficiaris de les ajudes concedides.
b) Projectes beneficiats, així com les seues característiques i motivació.
c) Import de les ajudes concedides.
d) Condicions tècniques i econòmiques que han de complir cada un dels projectes objecte de l'ajuda concedida.
f) La documentació i informes tècnics i econòmics que s'hauran d'aportar per a la justificació de la realització de cada un dels projectes objecte de l'ajuda, així com els terminis per a això. En els casos en què la resolució de concessió de l'ajuda ho requerisca explícitament, els beneficiaris hauran de presentar un informe realitzat per un auditor o empresa d'auditoria inscrita en el Registre Oficial d'Auditors de Comptes.
g) Obligació, per part de cada un dels perceptors de les ajudes, d'expressar en les seues referències al projecte que este ha rebut el suport de la Conselleria de Justícia i Administracions Públiques de la Generalitat Valenciana, així com a les fonts de finançament del mateix, per mitjà de la inclusió dels logos o altres elements identificatius.
h) Tots els extrems que siguen necessaris per les característiques del projecte objecte de l'ajuda.
5. La resolució d'adjudicació de les ajudes es publicarà en el Diari Oficial de la Comunitat Valenciana, acte que d'acord amb el que preveuen els articles 58, 59 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, produirà l'efecte de notificació als interessats.
6. D'acord amb l'article 24.6 de la Llei 38/2003, de 17 de novembre, General de Subvencions, les propostes de resolució provisional i definitiva no creen cap dret davant de l'administració a favor del beneficiari proposat, mentres no se li haja notificat la resolució de concessió.
Article 15. Modificació de la resolució de concessió d'ajudes
1. Quan en l'execució d'un projecte sorgisquen circumstàncies concretes, degudament justificades, que alteren les condicions tècniques o econòmiques tingudes en compte per a la concessió de l'ajuda, la Direcció General de Modernització de la Conselleria de Justícia i Administracions Públiques podrà autoritzar la modificació del projecte. Estes modificacions podran referir-se a:
a) Terminis d'execució i justificació.
b) Condicions tecnicoeconòmiques.
c) Distribució entre partides del pressupost finançable aprovat, sempre que no s'augmente el pressupost finançable total aprovat per al beneficiari ni la quantia de l'ajuda concedida a este.
2. El beneficiari podrà sol·licitar la modificació del projecte una vegada li haja sigut notificada la resolució de concessió i abans que en finalitze el termini d'execució. Qualsevol canvi en el projecte requerirà simultàniament:
a) Que el canvi no afecte els objectius perseguits amb l'ajuda, els seus aspectes fonamentals, la determinació del beneficiari, ni danye drets de tercers.
b) Que el canvi siga acceptat expressament.
Estes modificacions podran sol·licitar-se per mitjà d'un escrit dirigit a la Direcció General de Modernització, en la seua qualitat d'òrgan encarregat del seguiment de les ajudes.
2. En casos degudament justificats es podran admetre increments de fins a un 20 per cent en els conceptes susceptibles d'ajuda relacionats en l'article 5 i que figuren en la resolució de concessió, sempre que es compensen amb disminucions d'altres, de manera que no se supere l'import total de l'ajuda i es comprove que permeten la consecució o millora dels objectius previstos en el projecte. En estos casos, no hi haurà necessitat de modificar la resolució de concessió.
Article 16. Recursos
1. La resolució de concessió de les ajudes esgota la via administrativa i en contra seu podrà interposar-se recurs potestatiu de reposició en el termini d'un mes comptat des de l'endemà de la seua notificació i davant del mateix òrgan que l'ha dictada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Davant de la desestimació per silenci administratiu de la sol·licitud podrà interposar-se davant de l'acte presumpte recurs idèntic, en el termini de tres mesos comptats des del que haguera finalitzat el termini per a dictar i notificar la resolució expressa que s'indica en l'article 14 d'esta orde.
3. Tot això sense perjuí que, en ambdós supòsits, la persona o entitat interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la dita jurisdicció o qualsevol altre recurs que estime procedent.
Article 17. Pagament
1. El lliurament de les quantitats fixades per a cada projecte es realitzarà d'acord amb el que establix l'art. 47 bis del text refós de la Llei d'Hisenda Pública de la Generalitat, i segons l'element o gasto subvencionable, en els termes següents:
a) Transferències corrents:
- El 40% de l'import total de la part de l'ajuda corresponent a gastos corrents subvencionables es lliurarà immediatament, després de dictar-se la resolució de la concessió, després de la presentació prèvia d'aval bancari per import del pagament que s'anticipa.
- El 20% de l'import total de la part de l'ajuda corresponent a gastos corrents subvencionables es lliurarà després de l'aportació i comprovació de la documentació justificativa de l'efectiva i correcta aplicació de la suma lliurada.
- El 40% restant de l'import total de la part de l'ajuda corresponent a gastos corrents subvencionables es lliurarà una vegada es justifique pel beneficiari el compliment del projecte.
b) Transferències de capital.
El lliurament de les quantitats corresponents a inversions (gastos de capital) s'efectuarà contra certificació de l'obra expedida per tècnic competent. No obstant això, podrà avançar-se, a petició de la beneficiària de la subvenció, un 15% de l'import global, després de la presentació prèvia de l'oportú aval bancari per import del pagament que s'anticipa.
2. No obstant això, els dits pagaments quedaran condicionats que existisca constància per part de l'òrgan instructor que el beneficiari complix els requisits establits en esta orde, així com els assenyalats en l'article 34 de la Llei 38/2003, de 17 de novembre, General de Subvencions, entre ells el d'estar al corrent en el compliment de les seues obligacions tributàries i davant la Seguretat Social i el de no ser deutor per resolució de procedència de reintegrament. En el cas que no conste la situació del beneficiari respecte a tals obligacions, se'l requerirà perquè en el termini màxim de 10 dies, des de l'endemà de la notificació del requeriment, aporte els oportuns certificats. La no-aportació o aportació fora de termini comportarà la pèrdua del dret al cobrament de l'ajuda.
Article 18. Justificació de la realització del projecte o acció
1. La justificació de les ajudes es realitzarà d'acord amb el que establix el capítol IV, article 30 i successius, de la Llei 38/2003, de 17 de novembre, General de Subvencions, i en el títol II, capítol II, del Reglament de la referida Llei General General de Subvencions.
2. La justificació pel beneficiari del compliment de les condicions imposades i de la consecució dels objectius previstos en l'acte de concessió de l'ajuda es realitzarà segons la modalitat de compte justificatiu, bé amb aportació de justificants de gasto o amb aportació d'informe d'auditor.
3. En el cas de beneficiaris que opten per presentar el compte justificatiu amb aportació d'informe d'auditor, l'aportació dels justificants de gasto de la memòria econòmica justificativa serà substituïda per un informe d'un auditor de comptes inscrit com a exercent en el Registre Oficial d'Auditors de Comptes, d'acord amb el que preveu l'article 74 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.
4. L'informe de l'auditor s'ajustarà al que disposa l'Orde EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió dels comptes justificatius de subvencions. Este informe arreplegarà a més, de forma complementària al que establix l'article 7 de la mencionada orde, el contingut que es detalla en l'annex IV d'esta orde, sent el seu objecte la comprovació de l'adequació de les factures o documents de valor probatori equivalent en el tràfic jurídic mercantil o amb eficàcia administrativa i de la documentació acreditativa del pagament a la resolució de concessió i a les instruccions de justificació d'ajudes.
5. Els comptes justificatius, comunicacions i la resta de documentació exigible relativa als projectes objecte de l'ajuda seran presentades en el registre electrònic de la Conselleria de Justícia i Administracions Públiques.
6. D'acord amb el que disposa l'apartat tercer.4 de l'Orde EHA/2261/2007, de 17 de juliol, els beneficiaris que no disposen de documents electrònics per a la justificació de les subvencions podran aportar còpies digitalitzades compulsades dels originals en paper.
7. Els informes de justificació es presentaran abans de 31 de març de l'any immediat posterior al de la realització del projecte i s'entregaran a la Direcció General de Modernització, òrgan encarregat del seguiment de les ajudes, sense perjuí de la presentació dels informes de seguiment que s'establisquen en la resolució de concessió i dels que expressament sol·licite l'òrgan encarregat del seguiment de les ajudes, en els terminis i amb el contingut que allí es determine. En tot cas, les inversions i gastos o compromisos de gasto previstos hauran de realitzar-se sempre dins del període especificat de realització del projecte més, si és el cas, l'ampliació concedida. No obstant això, els documents de pagament emesos pel beneficiari poden tindre data de venciment posterior, sempre que la dita data estiga compresa dins del termini concedit per a presentar la documentació justificativa.
8. Els imports de l'ajuda associats a cada un dels conceptes finançables que figuren en la resolució de concessió, representen els límits màxims d'ajudes, amb l'excepció d'allò que s'ha assenyalat en l'article 15.3 d'esta orde.
9. Després de la presentació de la documentació al·ludida en els punts anteriors, es realitzarà la corresponent comprovació tecnicoeconòmica. Esta comprovació podrà realitzar-se per mitjà de tècniques de mostratge que permeten obtindre evidència raonable sobre l'adequada aplicació de l'ajuda, usant criteris de selecció de la mostra que tinguen en compte, entre altres, aspectes com ara concentració de l'ajuda, factors de risc i distribució territorial.
10. L'òrgan encarregat del seguiment de l'ajuda concedida, després de la corresponent comprovació tecnicoeconòmica, emetrà un certificat acreditatiu del compliment dels fins que van justificar la concessió de l'ajuda. Este certificat serà necessari per a l'inici del procediment de reintegrament i igualment per a la devolució de garanties, segons siga procedent.
Article 19. Actuacions de comprovació i control
1. El beneficiari de l'ajuda està obligat a facilitar les comprovacions que permeten garantir la correcta realització del projecte objecte d'esta. Així mateix, el beneficiari estarà sotmés a les actuacions de comprovació que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
2. A l'efecte del seguiment i control de les activitats finançades, els beneficiaris hauran de disposar dels llibres comptables, registres diligenciats i la resta de documents en els termes exigits per la legislació aplicable al beneficiari, així com les factures i la resta de justificants de gasto de valor probatori equivalent i els corresponents justificants de pagament. Este conjunt de documents constituïx el suport justificatiu de l'ajuda concedida, i garantix el seu adequat reflex en la comptabilitat del beneficiari.
Article 20. Publicitat de les ajudes concedides
1. La publicitat de les ajudes concedides es durà a terme segons el que disposa l'article 18 de la Llei 38/2003, de 17 de novembre, General de Subvencions.
2. En les publicacions, activitats de difusió, pàgines web i altres resultats als que puga donar lloc el projecte haurà de mencionar-se la Conselleria de Justícia i Administracions Públiques i, si és el cas, la resta d'entitats cofinançadores.
Article 21. Incompliments, reintegraments i sancions
1. L'incompliment dels requisits establits en esta orde i la resta de normes aplicables, així com de les condicions que, si és el cas, s'hagen establit en la corresponent resolució de concessió, donarà lloc, després de l'oportú procediment previ de reintegrament, a l'obligació de tornar les ajudes percebudes i els interessos de demora corresponents, d'acord amb el que disposa el títol II, capítol I de la Llei 38/2003, de 17 de novembre, General de Subvencions.
2. Serà aplicable el que preveu el títol IV de la Llei 38/2003, de 17 de novembre, General de Subvencions, si concorregueren els supòsits d'infraccions administratives en matèria de subvencions i ajudes públiques.
3. Les infraccions podran ser qualificades com lleus, greus o molt greus d'acord amb els articles 56, 57 i 58 de l'Esmentada Llei 38/2003, de 17 de novembre, General de Subvencions.
Article 22. Criteris de graduació dels possibles incompliments
1. L'incompliment dels fins per als quals es va concedir l'ajuda, de la realització de la inversió finançable o de l'obligació de justificació, donarà lloc al reintegrament de la totalitat de l'ajuda concedida.
2. En el cas que el beneficiari acredite una acció inequívocament tendent a la satisfacció dels seus compromisos i de les condicions d'atorgament de l'ajuda, l'incompliment parcial dels fins per als quals es va concedir l'ajuda, de la realització de la inversió finançable o de l'obligació de justificació, donarà lloc al reintegrament parcial de l'ajuda assignada al beneficiari en el percentatge corresponent a la inversió no efectuada o no justificada.
3. Transcorregut el termini establit de justificació més, si és el cas, l'ampliació concedida sense haver-se presentat esta, es requerirà el beneficiari perquè en el termini improrrogable de 15 dies siga presentada. La falta de presentació de la justificació en el termini establit en este apartat portarà amb si l'exigència del reintegrament de l'ajuda no justificada i la resta de responsabilitats establides en la Llei 38/2003, de 17 de novembre, General de Subvencions.
4. La realització de modificacions no autoritzades en el pressupost finançable, amb l'excepció prevista en l'article 15.3, suposarà la devolució de les quantitats desviades.ANNEX III
Model de memòria tècnica i econòmica
La memòria tècnica i econòmica per a cada projecte tindrà el contingut mínim que s'arreplega en els apartats següents. Els sol·licitants podran ampliar-la amb la informació que consideren d'interés o annexant documents independents, degudament referenciats.
1. Línia A: Extensió dels servicis de banda ampla.
Cada projecte pot comprendre una, diverses o totes les entitats de població d'una mateixa provincia de la Comunitat Valenciana, i inclourà tots els elements de xarxa necessaris per a proporcionar la cobertura oferida.
1.1 Contingut de la memòria del projecte.
1.1.1. De caràcter general.
a) Descripció general del projecte. Identificació i ubicació. Relació amb altres projectes presentats pel sol·licitant.
b) Relació de les noves infraestructures que s'han de desplegar (denominació, cost unitari, nombre d'unitats i ubicació).
c) Grau previst d'aprofitament d'infraestructures existents i estimació del percentatge de reducció del cost del projecte degut al dit aprofitament.
d) Identificació de l'àrea a què van prestar servici les infraestructures anteriors, per mitjà de la relació d'entitats de població amb codi INE d'11 xifres.
e) Relació de les entitats de població elegibles, amb codi INE d'11 xifres, a les quals se'ls resoldran les seues carències de cobertura. En esta relació s'indicarà, per a cada entitat, la seua cobertura actual i la prevista després de l'execució del projecte. En cas de no figurar en el llistat de zones elegibles, s'adjuntarà l'acreditació de l'existència de les dites carències.
f) Costos associats al projecte, desglossats pels conceptes que s'especifiquen en l'article 7 de l'orde.
g) Percentatge del cost del projecte imputable a les zones i a l'objectiu elegible.
h) Nombre de ciutadans beneficiats amb l'ampliació de la cobertura (habitants censats i empleats de les empreses/institucions de la zona).
i) Data prevista de posada en servici.
j) S'indicarà la Taxa Interna de Retorn (TIR) de les inversions amb l'ajuda sol·licitada i la demanda prevista. S'especificarà la demanda que podria donar lloc a una sobrecompensació amb l'ajuda sol·licitada, entesa com aquella que donaria lloc a un TIR superior al cost de capital mitjà ponderat del sol·licitant corresponent a l'últim exercici disponible.
1.1.2. De caràcter tècnic:
a) Característiques de la solució tecnològica utilitzada, en especial, la seua escalabilitat o capacitat d'adaptació a les perspectives d'evolució de les necessitats dels usuaris.
b) Característiques del servici de banda ampla (prestacions i preus) oferits:
- Velocitat nominal xarxa-usuari.
- Velocitat mitjana xarxa-usuari.
- Velocitat nominal usuari-xarxa.
- Factor d'agregació.
- Taxa de disponibilitat.
- Temps mitjà de subministrament de la connexió inicial a partir de l'entrada en servici.
- Temps mitjà de reparació d'avaries.
- Preus per a l'usuari final
2. Línia B: Impuls al desenrotllament de banda ampla de molt alta velocitat.
Cada projecte es correspondrà amb una zona d'actuació determinada i contindrà la informació següent:
2.1. Delimitació de l'àmbit geogràfic del projecte.
Es delimitarà inequívocament la zona d'actuació, i s'hi inclourà:
- Caracterització socioeconòmica (nombre d'empreses/institucions, principals activitats econòmiques i perspectives d'evolució i, si és el cas, població i nombre de vivendes)
- Anàlisi de la situació en relació amb la prestació de servicis de banda ampla existents en la zona (principals ofertes, cobertura, nombre d'usuaris i principals carències detectades).
2.2. Justificació de la no-suficiència dels servicis existents per a satisfer les necessitats dels usuaris.
Es realitzarà basant-se en l'existència d'una bretxa digital en la zona caracteritzada per una oferta i una penetració dels servicis de banda ampla significativament inferiors al de la resta de zones de semblants característiques.
2.3. Descripció tècnica del projecte i objectius que es pretén aconseguir.
S'inclourà un breu resum de les característiques tècniques del projecte, en què s'explique la seua adequació a les carències detectades: solució tecnològica, arquitectura, aprofitament d'infraestructures existents i altres elements significatius.
2.4. Usuaris finals beneficiats amb el desenrotllament del projecte.
Es quantificarà el nombre de potencials usuaris finals que es beneficiaran amb el desenrotllament del projecte per passar a disposar de la possibilitat d'usar els nous servicis de banda ampla de molt alta velocitat, desglossat pel nombre d'empreses/institucions i d'empleats, i, si és el cas, per usuaris residencials (habitants censats).
2.5. Característiques del servici o servicis de banda ampla a usuaris finals:
a) Prestacions oferides i qualitat de servici:
1) Velocitat nominal xarxa-usuari.
2) Velocitat nominal usuari-xarxa.
3) Factor d'agregació o velocitats d'accés garantides.
4) Taxa de disponibilitat.
5) Temps mitjà de subministrament de la connexió inicial en les zones cobertes a partir de l'entrada en servici.
6) Temps mitjà de reparació d'avaries.
b) Preus per a l'usuari final
c) Cobertura (en percentatge d'empreses/institucions i de vivendes de cada zona).
d) Disponibilitat: data prevista d'entrada en servici.
2.6. Detall de les inversions.
Es facilitarà el detall anual de les inversions associades: denominació, cost unitari i nombre d'unitats, desglossades segons els conceptes que s'especifiquen en l'article 7 de l'orde.
2.7. Llindar de possible sobrecompensació. S'indicarà la TIR de les inversions amb l'ajuda sol·licitada i la demanda prevista. S'especificarà la demanda que podria donar lloc a una sobrecompensació amb l'ajuda sol·licitada, entesa com aquella que donaria lloc a un TIR superior al cost de capital mitjà ponderat del sol·licitant corresponent a l'últim exercici disponible
3. Per a ambdós línies d'actuació.
3.1. Utilització d'infraestructures públiques existents.
S'inclourà una anàlisi d'altres infraestructures públiques existents (carreteres, ferrocarrils, conductes d'energia i aigua, clavegueram, instal·lacions de cable, conductes industrials, etc.) la utilització de la qual aportaria majors sinergies al projecte, i se sol·licitarà, si és el cas, la col·laboració de l'òrgan gestor per a facilitar-ne la utilització en el projecte, amb la consegüent reducció de la inversió necessària.
3.2. Descripció de l'accés majorista oferit.
Es concretarà el tipus de servici majorista oferit, la seua composició, prestacions, qualitat, preu, termini de vigència (no inferior a set anys) i la seua difusió. Per als projectes de la línia B, este haurà d'incloure, a més, la infraestructura passiva, com ara conduccions i distribuïdors en el carrer.
Quant als preus, s'haurà d'explicar com s'ha tingut en compte la referència dels preus majoristes fixats per la Comissió del Mercat de les Telecomunicacions a l'operador amb pes significatiu de mercat per a servicis semblants i quins són estos servicis.
3.3. Pla d'implantació, que inclou:
a) Metodologia de seguiment, control, avaluació i qualitat.
b) Gestió comercial prevista.
c) Comunicació periòdica de resultats.
d) Accions de difusió i publicitat del projecte.
e) Detall de les activitats que es realitzaran i calendari detallat.
3.4. Beneficis socioeconòmics.
S'explicitaran i, en la mesura que siga possible, es quantificaran els beneficis socioeconòmics derivats de l'execució del projecte i, en particular, els relatius a:
a) El desenrotllament econòmic de la zona.
b) L'impacte mediambiental.
c) La igualtat efectiva (igualtat d'oportunitats) de dones i hòmens.
d) L'accessibilitat de les persones amb discapacitat.
e) Altres beneficis socioeconòmics.
3.5. Pla de negoci.
Es realitzarà una anàlisi a mitjà i llarg termini i es presentaran els resultats de:
a) Previsions de demanda.
b) Previsions d'ingressos.
c) Costos d'explotació.
d) Compte de resultats.
e) Taxa Interna de Retorn (TIR).
f) Fonts de finançament.
ANNEX IV
Model d'informe d'auditor
Per al seu informe, l'auditor haurà de prendre el pressupost finançable establit en la resolució de concessió i, si és el cas, en resolucions posteriors que autoritzen modificacions, agrupat per:
- Aparells i equips lògics dedicats al projecte.
- Gastos en materials fungibles exclusivament destinats al projecte.
- Gastos de personal propi.
- Subcontratacions derivades directament i exclusivament del projecte.
- Infraestructures i obra civil.
- Altres gastos generals. En este grup s'inclouran els gastos derivats d'informe auditor amb els límits establits en esta orde.
- Total.
Subvenció concedida (euros).
Anàlisi del gasto
En la seua anàlisi, l'auditor haurà de tindre en compte:
- Les condicions tecnicoeconòmiques de la resolució de concessió.
- El pressupost finançable inicial i els seus possibles canvis aprovats per la Conselleria de Justícia i Administracions Públiques.
1. Aparells i equips.
L'auditor haurà d'analitzar:
- Si este concepte està inclòs dins del pressupost finançable que figura en la resolució de concessió.
- Si els aparells i equips inclosos coincidixen amb els del projecte aprovat.
- En el cas que algun d'estos siga diferent, l'auditor analitzarà si es tracta de canvis d'aparells i equips per altres de funcionalitat equivalent i per això no subjectes a aprovació prèvia o, en el cas que no siga així, analitzarà si els canvis han sigut prèviament aprovats per la Conselleria de Justícia i Administracions Públiques.
- Les dates de les factures i els documents acreditatius del pagament hauran de ser coherents amb el calendari de realització del projecte que figura en la resolució de concessió o les seues possibles ampliacions de termini d'execució aprovades per la Conselleria de Justícia i Administracions Públiques.
L'auditor explicarà les diferències entre el pressupost imputat i el justificat, amb indicació dels motius i el seu import total, i inclourà qualsevol comentari que al seu parer auditor siga rellevant i afija claredat a l'anàlisi realitzada.
Entre els motius de diferències poden incloure's els següents:
- Factures fora de termini, que l'auditor haurà d'identificar.
- Pagaments fora de termini, corresponents a factures identificades. iii) Absència de documents de pagament.
- Factures o documents de pagament d'aparells i equips no directament relacionats amb el projecte o acció.
- Altres.
2. Gastos de personal.
L'auditor haurà d'analitzar:
- Si este concepte està inclòs dins del pressupost finançable que figura en la resolució de concessió.
- Si les persones incloses, les hores imputades i el seu cost horari coincidixen, amb el marge que es fixe en les Instruccions de justificació, amb els del pressupost finançable del projecte o acció aprovada.
- Si les persones estan incloses en document TC2 de la Seguretat Social i en el model 190 de l'Agència Estatal d'Administració Tributària o certificat de retencions de l'IRPF.
- En el cas que algun d'ells siga diferent, l'auditor analitzarà si es tracta de canvis de personal per altres de titulació equivalent i per això no subjectes a aprovació prèvia o, en el cas que no siga així, analitzarà si els canvis han sigut prèviament aprovats per la Conselleria de Justícia i Administracions Públiques
- Les dates de les nòmines hauran de ser coherents amb el calendari de realització del projecte que figura en la resolució de concessió o les seues possibles ampliacions de termini d'execució aprovades per la Conselleria de Justícia i Administracions Públiques.
- En el cas que s'imputen costos de personal autònom contractat en concepte de personal propi, l'auditor verificarà:
a) Que el dit personal treballa regularment en l'entitat que imputa els gastos i no es tracta d'una contractació esporàdica, i que ha tingut una dedicació al projecte per la quantia d'hores imputada.
b) Que s'han realitzat efectivament els pagaments al personal autònom contractat per la quantia imputada.
L'auditor elaborarà un quadro resum que incloga quatre columnes, amb indicació del pressupost finançable segons resolució de concessió, el pressupost imputat o presentat pel beneficiari en la documentació justificativa, el pressupost realment justificat tenint en consideració els criteris anteriors i el pressupost finalment vàlid, tenint en compte que no podrà superar el finançable.
Explicarà les diferències entre el pressupost imputat i el justificat, amb indicació dels motius i el seu import total, i inclourà qualsevol comentari que a juí de l'auditor siga rellevant i afija claredat a l'anàlisi realitzada.
Entre els motius de diferències poden incloure's els següents:
- Nombre d'hores superior a les incloses en el projecte o acció aprovada, tenint en compte el marge de desviació acceptable segons les Instruccions de justificació.
- Hores fora del termini d'execució, corresponents a personal identificat.
- Hores de personal alié al beneficiari.
- Altres.
3. Infraestructures i obra civil. L'auditor haurà d'analitzar:
- Si este concepte està inclòs dins del pressupost finançable que figura en la resolució de concessió.
- Si les obres i infraestructures certificades contra el projecte estiguen destinades a la prestació del servici de banda ampla en les zones objecte el projecte.
- Que s'haja complit amb totes les normes de salut i seguretat, així com mediambientals que s'apliquen.
- Que els conceptes i imports especificats en factura són coherents amb la descripció de treballs realitzats en les certificacions d'obra.
- Les dates de les factures i els documents acreditatius del pagament hauran de ser coherents amb el calendari de realització del projecte que figura en la resolució de concessió o les seues possibles ampliacions de termini d'execució aprovades per la Conselleria de Justícia i Administracions Públiques.
Explicarà les diferències entre el pressupost imputat i el justificat, amb indicació dels motius i el seu import total, i inclourà qualsevol comentari que a juí de l'auditor siga rellevant i afija claredat a l'anàlisi realitzada.
Entre els motius de diferències poden incloure's els següents:
- Factures fora de termini, que l'auditor haurà d'identificar.
- Pagaments fora de termini, corresponents a factures identificades.
- Absència de documents de pagament.
- Factures o documents de pagament d'aparells i equips no directament relacionats amb el projecte.
- La infraestructura no està destinada a la prestació del servici de banda ampla en alguna de les zones assenyalades en la resolució de concessió com a objecte del projecte.
- Altres.
ANNEX V
Oficines PROP

\* \* \* \* \*
4. Materials, subcontractació i altres gastos.
Per a les partides referides a gastos en material fungible i subcontractació serà aplicable allò que s'ha indicat per a les inversions en aparells i equips.
Per a la correcta comprovació dels gastos certificats amb càrrec a la partida denominada, altres gastos, l'auditor comprovarà i plasmarà en el seu informe el mètode racional utilitzat pel beneficiari per a la imputació dels gastos generals al projecte.ANEXO V
Oficinas PROP
